**Հավելված**

**ՀՀ Լոռու մարզի Փամբակ համայնքի ավագանու**

**2025 թվականի ապրիլի 14-ի թիվ -Ա որոշման**

**ԿԱՐԳ**

**ՀԱՄԱՅՆՔԱՅԻՆ ԱՐԽԻՎԻ ԱՐԽԻՎԱՅԻՆ ՓԱՍՏԱԹՂԹԵՐԻ ՀԱՄԱԼՐՄԱՆ, ՀԱՇՎԱՌՄԱՆ, ՊԱՀՊԱՆՄԱՆ ԵՎ ՕԳՏԱԳՈՐԾՄԱՆ**

1. Սույն կարգով սահմանվում է Փամբակի համայնքապետարանի և նրա ենթակա կառույցների փաստաթղթերի հաշվառման, պահպանման, օգտագործման և արխիվացման կարգը:

2 Փամբակի համայնքապետարանում և նրա ենթակա կառույցներում պահպանվում են համայնքապետարանի ներքին և արտաքին գործունեության հետ կապված իրավական և ոչ իրավական բնույթ ունեցող փաստաթղթերը (սույն կարգում կիրառվող իմաստով այսուհետ` փաստաթղթերը):

3. Փաստաթղթերի ժամանակավոր (մինչև պետական կամ համայնքային արխիվներ մշտական պահպանության հանձնելը) պահպանելու առավելագույն ժամկետներն են` տեղական ինքնակառավարման մարմինների և համայնքային կազմակերպությունների փաստաթղթերի համար` 5 տարի.

4. Փաստաթղթերի հաշվառման, պահպանման, օգտագործման և արխիվացման նպատակով պետք է կազմվի փաստաթղթերի ցուցակ` նշելով փաստաթղթի հերթական համարը, փաստաթղթի անվանումը, փաստաթղթի թերթերի քանակը, որն ամրակարվում է փաստաթղթերի առաջնամասում, որից հետո փաստաթղթերը տեղադրվում են թղթապանակի մեջ (այսուհետ՝ փաստաթղթային գործ): Յուրաքանչյուր թղթապանակի մեջ կարելի է տեղադրել մեկից մինչև մի քանի փաստաթղթային գործեր: Փաստաթղթային գործերը ընդունման-հանձնման ակտով հանձնվում են փաստաթղթերի արխիվացման համար պատասխանատու անձին:

5. Փաստաթղթերը պահպանվում են դրանց համար նախատեսված սենյակում կամ սենյակի առանձին հատվածում՝ պահպանելով հակահրդեհային կանոնները: Թղթապանակները դասավորվում են դարակների վրա՝ ըստ իրենց համարների: Յուրաքանչյուր դարակաբաժնի վրա գրվում են այդտեղ տեղադրված՝ գրանցված կամ հաշվառված, համարները կամ այդ համարների միջակայքը:

6. Փաստաթղթերի պահպանման սույն կարգի ընդհանուր պահանջները պահպանելու համար պատասխանատու է համապատասխան բաժնի պետը, իսկ փաստաթղթերի ամբողջականության, սույն կարգով սահմանված կարգով պահպանման, օգտագործման և արխիվացման համար պատասխանատու է համայնքային ծառայողի պաշտոնի անձնագրով նման պարտականություններ ունեցող աշխատողը (այսուհետ՝ պատասխանատու աշխատողը):

7. Պահպանված փաստաթղթերի օգտագործման անհրաժեշտություն առաջանալու դեպքում, կատարողը պատասխանատու աշխատողից ստանում է փաստաթղթային գործը, կատարում ընթացիկ գործողություններ և եթե փոփոխություններ են կատարվել, ապա նույն կարգով կազմում է լրացուցիչ գործ, որը դրվում է նախկին գործի հետ և հանձնվում պատասխանատու աշխատողին, իսկ եթե փոփոխություններ չի կատարվել` նախկին գործը վերադարձվում է պատասխանատու աշխատողին: Վերջինս ստուգում է գործի ամբողջականությունը և տեղադրում տվյալ գործի համար նախատեսված տեղում:

8. Համայնքային արխիվում գործերը մինչև մշտական պահպանության հանձնելը պահպանվում են՝

8.1. հավերժ ՝ մշակութային, պատմական արժեք ունեցող փաստաթղթերը

8.2. երկարաժամկետ՝ մինչեւ 50 տարի՝ աշխատանքային գործունեության փաստաթղթերը՝ աշխատանքի ընդունման, ազատման հրամանները, աշխատանքային պայմանագրերը, աշխատավարձի ցուցակները:

8.3. մինչեւ 20 տարի՝ փորձարարակոնստրուկտորական և տեխնոլոգիական աշխատանքների արդյունքներ պարունակող փաստաթղթերը, քաղաքաշինական փաստաթղթերը:

8.4. մինչեւ 10 տարի՝ հաշվապահական փաստաթղթերը, իրավական ակտերը, գործավարական փաստաթղթերը, արխիվային փաստաթղթերի բնօրինակի իրավունքով պատճենները:

8.5. մինչեւ 5 տարի էլեկտրոնային և հեռաչափական փաստաթղթերը, ձեռագրերը, նկարները, գծագրերը, նամակագրությունը, օրագրությունը, հուշագրությունը:

9.Վերը նշված ժամկետների ավարտից հետո փաստաթղթերը, սահմանված կարգով հանձնվում են մշտական պահպանության պետական արխիվ:

10. Թղթային եղանակով ներկայացված բոլոր գործերի փաստաթղթերը թվայնացվում է և պահպանվում համայնքապետարանի բազային ցանցում:

11. Էլեկտրոնային եղանակով գրանցում ստացած փաստաթղթերը պահվում են համայնքապետարանի բազային ցանցում, էլեկտրոնային կրիչների վրա 10 տարի ժամկետով, որից հետո սահմանված կարգով էլեկտրոնային եղանակով հանձնվում են պետական արխիվ:

12. Էլեկտրոնային եղանակով գրանցում ստացած փաստաթղթերը միաժամանակ արտատպվում են և թղթային եղանակով սույն կարգի 3-ից 10-րդ կետերով սահմանված կարգով պահպանվում համայնքապետարանում**:**

ԱՇԽԱՏԱԿԱԶՄԻ ՔԱՐՏՈՒՂԱՐ՝ Ռ․ ՄԻՆԱՍՅԱՆ